text: To personer i havsnød reddet i sidste øjeblik
  09 januar 2011 kl. 12.01
  To personer kom kort efter middag søndag i havsnød i farvandet mellem Sønderballe Hoved og Barsø mellem Haderslev og Aabenraa. Men takket være en meget hurtig indsats lykkedes det en redningshelikopter at redde de to op af vandet.
  De to personer ringede selv efter hjælp kl. 12.13 og fortalte, at deres jolle tog vand ind - forbindelsen blev afbrudt og politiet kunne efterfølgende ikke få kontakt med de nødstedte.
  Søværnets Operative Kommando blev alarmeret og fik sendt en af forsvarets redningshelikoptere i luften - og allerede kl. 12.37 - altså 24 minutter efter alarmeringen - havde helikopteren lokaliseret de to personer og fået dem hevet op af vandet og fløjet til Aabenraa Sygehus.
  Jollen var tilsyneladende sunket, da helikopteren nåede frem.
  Politiet roser helikopterbesætningen og SOK for en hurtig og dygtig indsats, der formentlig har reddet de to nødstedte fra at drukne.
  